**Териториално статистическо бюро - Югоизток**

Отдел „Статистически изследвания - Сливен“

**ИЗПОЛЗВАНЕ НА ИНФОРМАЦИОННИ И КОМУНИКАЦИОННИ ТЕХНОЛОГИИ**

**В ДОМАКИНСТВАТА И ОТ ЛИЦАТА В ОБЛАСТ СЛИВЕН ПРЕЗ 2024 ГОДИНА**

Резултатите от проведеното изследване за използването на информационни и комуникационни технологии в домакинствата и от лицата в област Сливен през 2024 г. показват, че 89.7% от домакинствата имат достъп до интернет в домовете си при средно за страната 92.1%. В сравнение с предходната година относителният им дял е нараснал с 6.0 процентни пункта.

През 2024 г. 66.9% от лицата на възраст между 16 и 74 навършени години използват интернет всеки ден или поне веднъж седмично на работа, вкъщи или на друго място при средно за страната 81.9%. Регистрирано е намаление в регулярното използване на интернет от лицата, като в сравнение с предходната година в областта 6.4 проценти пункта по-малко са лицата, които се възползват от удобствата на глобалната мрежа.

Жените са по-активни при редовното използване на интернет в сравнение с мъжете - съответно 67.5 и 66.1%.

Има известни различия при редовно използващите интернет по образование. От лицата с висше образование 95.8% използват редовно интернет, от лицата със средно образование - 81.1%, а от лицата с основно и по-ниско образование - 28.5%.

През 2024 г. 27.3%[[1]](#footnote-1) от лицата използват глобалната мрежа за взаимодействие с административни органи и публични институции, при 31.8% средно за страната. В сравнение с предходната година относителният им дял се е повишил с 2.4 процентни пункта.

През 2024 г. 37.3%[[2]](#footnote-2) от лицата в област Сливен пазаруват онлайн за лични цели, като в сравнение с предходната година относителният им дял е нараснал с 1.0 процентен пункт.

**Методологични бележки**

Изследването за използване на информационни и комуникационни технологии (ИКТ) в домакинствата и от лицата е част от Европейската статистическа програма и се провежда ежегодно в България съгласно Регламент за изпълнение (ЕС) 2023/1484 на Европейската комисия. Изследването се финансира съвместно от НСИ и Европейската комисия съгласно подписано споразумение между двете институции. Основната му цел е получаване на надеждни сравними данни, които да отразяват разпространението и използването на ИКТ на национално и европейско ниво.

Обект на изследването са домакинствата и лицата в домакинствата. Единица на наблюдение са всички обикновени домакинства и лицата в тях на възраст от 16 до 74 навършени години. През периода април - юни 2024 г. в област Сливен са анкетирани 111 домакинства, избрани на случаен принцип, и 231 лица в тези домакинства на възраст от 16 до 74 години. Методът на анкетиране е персонално интервю, проведено от анкетьор, служител на НСИ. Анкетната карта за 2024 г. съдържа няколко модула, които събират информация за наличие и използване на интернет в домакинствата и от лицата, електронно правителство, електронна търговия, интернет на нещата, ИКТ и околната среда, както и въпроси, свързани със социално-демографските характеристики на домакинствата и лицата. По време на изследването са събрани данни за три времеви интервала: към момента на интервюто, за последните три месеца преди интервюто и за последните 12 месеца преди интервюто.

Повече информация и данни от изследванията за използването на информационни и комуникационни технологии в домакинствата и от лицата, както и анкетна карта за изследването през 2024 г., могат да се намерят на сайта на НСИ (<http://www.nsi.bg/bg/node/2805>) и в Информационна система ИНФОСТАТ (<https://infostat.nsi.bg/infostat/pages/module.jsf?x_2=240>).

1. Относителните дялове са изчислени на базата на броя лица, които взаимодействат по електронен път с административни органи и публични институции. [↑](#footnote-ref-1)
2. Относителният дял се отнася за лицата, които купуват стоки и услуги през последните 12 месеца преди интервюто. [↑](#footnote-ref-2)